Rúnar Arnórsson skrifarþriðjudaginn 14. janúar 2020 kl. 13:00 Ryan Palmer réttlætir ákvörðun sem gæti hafa kostað Steele sigurinn Ryan Palmer endaði í 4. sæti á Sony Open mótinu á Havaí um síðustu helgi . Á 18. holu var hann einu höggi á eftir efstu mönnum og eftir að hafa slegið upphafshöggið í brautarglompu þurfti hann að taka áhættu til þess að freista þess að ná sér í fugl eða betra . Palmer reyndi því við að hitta flötina en það heppnaðist ekki betur en svo að boltinn skoppaði af stigatöflunni og út í rusl . Hann var þó viss um að finna boltann svo hann sló ekki varabolta úr glompunni . Boltinn fannst hins vegar aldrei og þurfti Palmer því að hlaupa aftur að glompunni til þess að taka víti . Þetta varð þess valdandi að Cameron Smith og Brendan Steele , sem voru í hollinu á eftir og að berjast um sigurinn , þurftu að bíða í 15 mínútur á meðan Palmer leitaði að boltanum og sló annað högg . Þeir höfðu áður beðið í 20 mínútur á teignum eftir að geta slegið upphafshöggið og því kominn ansi langur biðtími . Annað höggið misheppnaðist hjá þeim báðum , enda voru þeir líklegast aðeins búnir að missa einbeitinguna . Smith tókst að ná upp og niður fyrir fugli en Steele fékk par sem olli því að leika þurfti bráðabana sem kostaði hann sigurinn . Aðdáendur gagnrýndu margir hverjir Palmer fyrir að hafa ekki slegið varabolta og þannig valdið þessari miklu töf og mögulegu einbeitingarleysi . Palmer sagði þó að hann myndi gera það sama aftur og þegar einn Twitter notandi benti honum á að það væri í lagi að taka áhættu en hann hefði þá getað slegið varabolta tók Palmer fálega í það og sagðist ekki slá höggin fyrir hina .